b'\n_START_ARTICLE_\nPrometni podatki\n_START_PARAGRAPH_\nPrometni podatki (tudi podatki o prometu) so dejstva in okoli\xc5\xa1\xc4\x8dine, ki so povezane s elektronskimi komunikacijami, npr. telefonskim klicem, SMS sporo\xc4\x8dilo, ali obiskom spletne strani. Gre za podatke o tem, kdo je s kom komuniciral, od kje, kdaj, za koliko \xc4\x8dasa, in tako dalje._NEWLINE_Navedene podatke zbirajo operaterji elektronskih komunikacij (tj. ponudniki mobilne telefonije, interneta, ter drugih komunikacijskih storitev), in sicer zlasti zaradi namenov zara\xc4\x8dunavanja storitev, medomre\xc5\xbenega povezovanja, prepre\xc4\x8devanja in razre\xc5\xa1evanja napak in goljufij ter upravljanja z omre\xc5\xbeij. Tipi\xc4\x8dni rok hrambe je nekaj mesecev, lahko tudi dlje._NEWLINE_Problemati\xc4\x8dno pri tem je, da s to hrambo pri operaterjih nastajajo "obse\xc5\xbene zbirke osebnih podatkov uporabnikov teh storitev, iz katerih je mogo\xc4\x8de izlu\xc5\xa1\xc4\x8diti zelo natan\xc4\x8dne ugotovitve o njihovem zasebnem \xc5\xbeivljenju". Posledi\xc4\x8dno so tovrstni podatki zelo zanimivi za operativno delo policijskih in varnostnih slu\xc5\xbeb, saj je iz njih mogo\xc4\x8de enostavno, a z veliko natan\xc4\x8dnostjo za nazaj rekonstruirati medsebojne stike posameznih ljudi, oziroma izdelati pomembne zaklju\xc4\x8dke o njihovem vsakdanjem zasebnem \xc5\xbeivljenju.\n_START_SECTION_\nPridobitev lastnih prometnih podatkov\n_START_PARAGRAPH_\nV skladu s 30. \xc4\x8dlenom Zakona o varstvu osebnih podatkov lahko vsakdo od operaterja pridobi izpis osebnih podatkov, ki se nana\xc5\xa1ajo nanj. Navedeno vklju\xc4\x8duje tudi prometne podatke._NEWLINE_Zahtevo je treba podati osebno v poslovalnici operaterja, ali jo poslati po po\xc5\xa1ti._NEWLINE_Rok za odgovor je 30 dni._NEWLINE_Zapis podatkov je razli\xc4\x8den od operaterja od operaterja. Operater A1 npr. posreduje zaklenjeno ZIP datoteko, v kateri so izpisek naro\xc4\x8dni\xc5\xa1kih podatkov, zadnji \xc5\xa1tirje raz\xc4\x8dlenjeni ra\xc4\x8duni, ter izpisa zbirk za prepre\xc4\x8devanje goljufij (csv datoteka) ter za izvajanje analiz (xls datoteka).\n_START_SECTION_\nPolicijska raba\n_START_PARAGRAPH_\nSlovenska policija \xc5\xbee ve\xc4\x8d kot dvajset let uporablja prometne podatke o telefonskih komunikacijah, vsaj od l. 1998 pa tudi prometne podatke o mobilnih komunikacijah (primer Bajc). Leta 2004 je bila z novelo Zakona o kazenskem postopku ZKP-F urejana tudi izrecna pravna podlaga za pridobivanje teh podatkov (149.b \xc4\x8dlen). Navedeni \xc4\x8dlen dolo\xc4\x8da sorazmerno nizke pogoje za dostop do navedenih podatkov.'